钦定古今图书集成/明伦汇编/家范典/第062卷 > 大戴礼 > 《曾子事父母》
## 钦定古今图书集成/明伦汇编/家范典/第062卷 > 大戴礼 > 《曾子事父母》

单居离问曰：“事兄有道乎？”曾子曰：“有。尊事之，以为己
望也。兄事之，不遗其言。兄之行若中道，则兄事之；兄
之行若不中道，则养之。养之内不养于外，则是越之
也；养之外不养于内，则是疏之也。是故君子内外养
之也。”单居离问曰：“使弟有道乎？”曾子曰：“有。嘉事，不失
时也。弟之行若中道，则正以使之。弟之行若不中道”，
则兄事之诎？事兄之道若不可，然后舍之矣。曾子曰：
“夫礼，大之由也，不与小之自也。饮食以齿，力事不让，
辱事不齿。执觞觚杯豆而不醉，和歌而不哀。夫弟者，
不衡坐，不苟越，不干逆色，趋翔周旋，俛仰从命，不见
于颜色，末成于弟也。”